作者：无名氏
词牌/韵律：六州

paragraphs: 齐天宇，四海洽淳风。
接宝胄，垂真检，景祚无穷。
成玉牒、日观归功。
冀野升方鼎，脽上由崇。
钦桧井、云跸巡东。
国本震为宫。
乾文焕炳，真祠曲密，重祥叠瑞，琼蕴降高穹。
膺丕烈，虔心建垂鸿。
询吉士，郊兆执玉荐衷。
锺律应、云物迎空。
乐和轮囷。
嘉气葱葱。
天神来降发冲融。
玉烛四时通。
星回金辂雷作解，昆蚑被惠，亿载帝基隆。